龍潭禱雨記事
作者：楊幼輿
朝代：宋

paragraphs: 戴星躡履謁靈祠，俯瞰龍宮映綠漪。
鏡樣清潭三百尺，峰巒環繞聳蒼碧。
道旁野老忽長噓，昔也原爲安民居。
嫂笑小姑借梳掠，插梳橫耳走送却。
姑嗔大嫂方作喧，迅雷陷宅變深潭。
是時水底猶存屋，入夜人聞尚舂粟。
歷年既久已無形，神龍守護稱安靈。
呼吸風雷作雲雨，爰與人間茂禾黍。
大觀邦人因禱祈，沛然甘澍滿郊圻。
人皆懷惠頌靈迹，侯爵初封助懽懌。
近時響應達朝廷，屢頒顯號莫與京。
我來假守三逢夏，每遇乾枯叩祠下。
靈湫一滴漲塞天，衝倒天河頻有年。
終始恩波如一日，躬趨端拜感何極。
肅容親炷一瓣香，稽首皈依謝休祥。
潭心水面跳雙鯉，已覺威靈示人喜。
南遊行矣歸故鄉，更願神兮長久與民作豐穰。